b'\n_START_ARTICLE_\nK\xc3\xa4yr\xc3\xa4 korkealla\n_START_PARAGRAPH_\nK\xc3\xa4yr\xc3\xa4 korkealla oli Yleisradion 1970-luvun puoliv\xc3\xa4liss\xc3\xa4 l\xc3\xa4hetetty radio-ohjelmasarja, "talousel\xc3\xa4m\xc3\xa4n s\xc3\xa4velradio", jota toimittivat Esko Sepp\xc3\xa4nen ja Max Rand toimittaja Reijo Rajam\xc3\xa4en idean pohjalta. Sepp\xc3\xa4nen ja Rand olivat molemmat Suomen Kommunistisen Puolueen j\xc3\xa4seni\xc3\xa4, ja keskiviikkoisin l\xc3\xa4hetetty ohjelma tulikin kuuluisaksi kritisoimalla p\xc3\xa4iv\xc3\xa4n hittikappaleiden lomassa voimakkaasti Suomen talousel\xc3\xa4m\xc3\xa4\xc3\xa4, erityisesti suuryritysten rikkaita omistajasukuja, ja toisaalta esitt\xc3\xa4m\xc3\xa4ll\xc3\xa4 kritiikitt\xc3\xb6mi\xc3\xa4 kuvauksia Neuvostoliitosta, jonka talousoloihin Sepp\xc3\xa4nen ja Rand k\xc3\xa4viv\xc3\xa4t tutustumassa haastattelumatkoillaan._NEWLINE_My\xc3\xb6hempien vuosikymmenien sijoitusguru Kim Lindstr\xc3\xb6m sanoo kirjassaan Puoli vuosisataa p\xc3\xb6rssin sis\xc3\xa4piiriss\xc3\xa4 (Talentum 2013) arvostavansa Sepp\xc3\xa4sen silloista ty\xc3\xb6t\xc3\xa4 suomalaisten pankkien ja p\xc3\xb6rssiyritysten johtajien keskin\xc3\xa4isten suhteiden ja yritysten monimutkaisten omistajuuskuvioiden paljastamiseksi.'